CELEX: 32019R0296
Language: el
Date: 2019-02-20 00:00:00
Title: Εκτελεστικός κανονισμός (ΕΕ) 2019/296 της Επιτροπής, της 20ής Φεβρουαρίου 2019, για τη διόρθωση ορισμένων γλωσσικών εκδόσεων του εκτελεστικού κανονισμού (ΕΕ) 2016/2286 για τη θέσπιση λεπτομερών κανόνων σχετικά με την εφαρμογή πολιτικής εύλογης χρήσης και τη μεθοδολογία εκτίμησης της βιωσιμότητας της κατάργησης των πρόσθετων τελών περιαγωγής λιανικής, καθώς και την αίτηση που υποβάλλει ο πάροχος περιαγωγής για τους σκοπούς της εν λόγω εκτίμησης (Κείμενο που παρουσιάζει ενδιαφέρον για τον ΕΟΧ)

21.2.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 50/4
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/296 ΤΗΣ ΕΠΙΤΡΟΠΗΣ
         της 20ής Φεβρουαρίου 2019
         για τη διόρθωση ορισμένων γλωσσικών εκδόσεων του εκτελεστικού κανονισμού (ΕΕ) 2016/2286 για τη θέσπιση λεπτομερών κανόνων σχετικά με την εφαρμογή πολιτικής εύλογης χρήσης και τη μεθοδολογία εκτίμησης της βιωσιμότητας της κατάργησης των πρόσθετων τελών περιαγωγής λιανικής, καθώς και την αίτηση που υποβάλλει ο πάροχος περιαγωγής για τους σκοπούς της εν λόγω εκτίμησης
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 531/2012 του Ευρωπαϊκού Κοινοβουλίου και του Συμβουλίου, της 13ης Ιουνίου 2012, για την περιαγωγή σε δημόσια δίκτυα κινητών επικοινωνιών εντός της Ένωσης (1), και ιδίως το άρθρο 6δ παράγραφος 1,
         Αφού ζήτησε τη γνώμη του Φορέα Ευρωπαϊκών Ρυθμιστικών Αρχών για τις Ηλεκτρονικές Επικοινωνίες,
         Εκτιμώντας τα ακόλουθα:
         
                     (1)
                  
                  
                     Η ελληνική, η ολλανδική και η πορτογαλική γλωσσική έκδοση του εκτελεστικού κανονισμού (ΕΕ) 2016/2286 της Επιτροπής (2) περιέχουν ένα λάθος στο άρθρο 4 παράγραφος 2 πρώτο εδάφιο, όσον αφορά τον υπολογισμό του ελάχιστου όγκου λιανικών υπηρεσιών περιαγωγής δεδομένων που έχει τη δυνατότητα να καταναλώνει ο πελάτης περιαγωγής όταν ταξιδεύει κατά περιόδους στην Ένωση, σε περίπτωση που εφαρμόζεται πολιτική εύλογης χρήσης από τον πάροχο περιαγωγής.
                  
               
                     (2)
                  
                  
                     Η ελληνική, η ολλανδική, και η πορτογαλική γλωσσική έκδοση του εκτελεστικού κανονισμού (ΕΕ) 2016/2286 θα πρέπει, επομένως, να διορθωθούν αναλόγως. Οι λοιπές γλωσσικές εκδόσεις δεν επηρεάζονται.
                  
               
                     (3)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής επικοινωνιών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο άρθρο 4 παράγραφος 2 του εκτελεστικού κανονισμού (ΕΕ) 2016/2286, το πρώτο εδάφιο αντικαθίσταται από το ακόλουθο κείμενο:
            
               «Με την επιφύλαξη τυχόν εγχώριων ορίων όγκου δεδομένων, στην περίπτωση δέσμης ανοικτών δεδομένων, ο πελάτης περιαγωγής έχει τη δυνατότητα να καταναλώνει, όταν ταξιδεύει κατά περιόδους εντός της Ένωσης, όγκο λιανικών υπηρεσιών περιαγωγής δεδομένων σε εγχώριες τιμές λιανικής ισοδύναμο τουλάχιστον με το διπλάσιο του όγκου που προκύπτει από τη διαίρεση της συνολικής εγχώριας τιμής λιανικής της εν λόγω δέσμης ανοικτών δεδομένων, εκτός ΦΠΑ, που αντιστοιχεί στο σύνολο της περιόδου χρέωσης, διά του μέγιστου ρυθμιζόμενου τέλους περιαγωγής χονδρικής που αναφέρεται στο άρθρο 12 του κανονισμού (ΕΕ) αριθ. 531/2012.».
            
         
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 20 Φεβρουαρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 172 της 30.6.2012, σ. 10.
         
            (2)  Εκτελεστικός κανονισμός (ΕΕ) 2016/2286 της Επιτροπής, της 15ης Δεκεμβρίου 2016, για τη θέσπιση λεπτομερών κανόνων σχετικά με την εφαρμογή πολιτικής εύλογης χρήσης και τη μεθοδολογία εκτίμησης της βιωσιμότητας της κατάργησης των πρόσθετων τελών περιαγωγής λιανικής, καθώς και την αίτηση που υποβάλλει ο πάροχος περιαγωγής για τους σκοπούς της εν λόγω εκτίμησης (ΕΕ L 344 της 17.12.2016, σ. 46).